钦定古今图书集成/明伦汇编/官常典/第767卷 > 贾彝〈子秀〉
## 钦定古今图书集成/明伦汇编/官常典/第767卷 > 贾彝〈子秀〉

按《魏书贾彝传》，“彝字彦伦，本武威姑臧人也。六世祖
敷，魏幽州刺史、广川都亭侯，子孙因家焉。父为苻坚
钜鹿太守，坐讪谤系狱。彝年十岁，诣长安讼父获申，
远近叹之，佥曰：‘此子英俊，贾谊之后，莫之与京’。弱冠
为慕容垂骠骑大将军、辽西王农记室参军。太祖先
闻其名，尝遣使者求彝于垂，垂弥增器敬，更加宠秩”，
迁骠骑长史，带昌黎太守。垂遣其太子宝来寇，大败
于“参合陂”，执彝及其从兄代郡太守润等。太祖即位，
拜尚书左丞，参预国政，加给事中。于邺置行台，与尚
书和跋镇邺。招携初附，久乃召还。天赐末，彝请诣温
汤疗病，为叛胡所拘，执送于姚兴。积数年遁归。又为
屈丏所执，与语悦之，拜秘书监。年六十一卒。世祖平
赫连昌，子秀迎其尸柩，葬于代南。秀历中书博士，迁
中书侍郎、太子中庶子、扬烈将军，赐爵阳都男，本州
大中正。恭宗崩，以爵还第，既而掌吏曹事。高宗以秀
东宫旧臣，进爵阳都子，加振威将军。时丞相乙浑擅
作威福，多所杀害。浑妻庶姓而求公主之号，屡言于
秀，秀默然。浑曰：“公事无所不从，我请公主不应，何意？”
秀慷慨大言对曰：“公主之称，王姬之号，尊宠之极，非
庶族所宜。若假窃此号，当必自咎。秀宁死于今朝，不
取笑于后日。”浑左右莫不失色，为之震惧，而秀神色
自若。浑夫妻默然含忿。他日，乃书太医给事杨惠富
臂作“老奴官悭”字，令以示秀。浑每欲伺隙陷之，会浑
伏诛，遂得免难。秀执正守志，皆此类也。时秀与中书
令渤海高允俱以儒旧见重于时，皆选拟方岳，以询
访见留，各听长子出为郡守。秀辞曰：“爰自愚微，承乏
累纪，少而受恩，老无成效，恐先草露，无报殊私。岂直
无功之子，超齐先达。虽仰感圣慈，而俯深惊惧。乞收
成命，以安微臣。”遂固让不受。自始及终，历奉五帝，虽
不至大官，常掌机要，而廉清俭约，不营资产。年七十
三，遇病给医药，赐几杖。时朝廷举动及大事不决，每
遣尚书、高平公李敷就第诏决。皇兴三年卒。赠本将
军、冀州刺史、武邑公，谥曰简。子儁。